Protecció Civil ha activat l'alerta del Pla Procicat per les fortes ventades previstes pel Servei Meteorològic de Catalunya (SMC) de manera generalitzada a tot Catalunya a partir d'aquesta tarda i fins demà al matí. L'episodi pot comportar ratxes de vent superiors als 90 kms/h, que afectaran sobretot les zones urbanes del litoral i prelitoral de Barcelona i Tarragona i poden afectar la meitat occidental de Barcelona i la Catalunya Central, Baix Llobregat, Garraf, Alt Penedès i Anoia, on els valors que s'assoliran seran superiors als habituals. A partir de demà al migdia es preveu que les fortes ventades quedin restringides a l'àmbit del Pirineu i les incidències siguin puntuals. L'episodi de vent que ja es va iniciar aquest dissabte i es manté durant aquest matí es reforçarà a partir d'aquest migdia i durant la tarda i fins demà al matí. En les comarques afectades a més s'espera vent sostingut amb valors superiors als 20 km/h que poden arribar als 30 km/h i que en combinació amb les ratxes fortes pot afavorir les incidències, sobretot en arbrat, mobiliari urbà i elements estructurals lleugers (teulades lleugeres i similars). No es descarten incidències a la resta de comarques de Barcelona i de la Catalunya Central. A més, les ratxes més fortes s'esperen a les cotes altes del Pirineu on es podran superar els 125 km/h a la nit i matinada als cims de les comarques centrals a la Cerdanya, Ripollès i nord del Berguedà. .    Protecció Civil demana extremar la precaució en la mobilitat aquesta tarda i demà al matí, així com en les activitats a l'aire lliure tant a l'entorn natural com a les zones urbanes properes a arbrat com ara parcs i jardins.   També tenir en compte objectes que estiguin a l'exterior (balcons, terrasses,...) i puguin ser desplaçats per l'aire. A les zones urbanes cal evitar aturar-se a prop de bastides, tanques o murs inestables mentre durin les ràfegues de vent. En els moments de les ratxes més intenses cal protegir-se sobretot d'elements que semblin inestables i interrompre puntualment les activitats que suposin estar exposats a aquests forts vents.    D'altra banda, els forts vents en combinació amb la nevada dels darrers dies ha incrementat el perill d'allaus. Segons ha informat l'Institut Cartogràfic i Geològic de Catalunya ICGC, el perill d'allaus per aquest diumenge i dilluns a la Pallaresa i Ribagorçana-Vall Fosca és fort (4 sobre 5).  Es poden formar allaus de placa que localment poden arribar fins al fons de la vall. Protecció Civil manté en Prealerta el pla Allaucat davant el perill fort d'allaus en aquesta zona.

Summary: Protecció Civil activa l'alerta del Pla Procicat per ventades sobretot al litoral i prelitoral de Barcelona i Tarragona


L'hospital ha fet 407 proves PCR a pacients pediàtrics amb símptomes i menys del 5% ha donat positiu ACN Barcelona.-L'Hospital Sant Joan de Déu Barcelona investigarà per què els infants estan més protegits del coronavirus que ha causat la pandèmia que no pas la resta de la població. L'objectiu és descobrir quins són els factors que protegeixen les nenes i els nens i trobar un tractament que permeti estendre a la població adulta la protecció natural que tenen els infants davant de la covid-19. Els investigadors creuen que els infants poden tenir la clau per entendre el virus i la pandèmia. L'hospital vol reclutar per a l'estudi 500 famílies amb infants en què almenys un adult hagi tingut covid-19 i ha posat en marxa la plataforma 'Kids Corona' per impulsar diverses línies de recerca, entre les quals també la infecció en les dones embarassades. La incidència d'aquest coronavirus (Sars-CoV-2) és especialment baixa entre els infants, tot i que tradicionalment són un dels col·lectius amb més risc de patir malalties respiratòries greus. En el cas dels contagis, a més, els símptomes són en general lleus. A l'Hospital Sant Joan de Déu, des del 7 de març, s'han realitzat 407 proves PCR a infants amb símptomes sospitosos de coronavirus i 18 han donat positiu, menys del 5%. Setze d'aquests infants van haver de ser ingressats i un va haver de ser tractat a la Unitat de Cures Intensives (UCI), però tots han evolucionat o evolucionen favorablement. A la Xina, on es va originar la pandèmia, només el 2% de les persones que van emmalaltir per covid-19 eren menors de 19 anys, segons les dades disponibles. A Catalunya, i també a la resta de l'estat espanyol, la incidència sembla encara més baixa, d'un 1%. Cal tenir present que no es coneix l'abast real de la infecció en infants, ja que les proves es fan en pacients que compleixen criteris d'ingrés i no existeixen ara com ara estudis poblacionals en l'entorn. "Conèixer el que passa en els infants amb aquesta malaltia pot ser clau per prendre decisions i trobar la solució per a la pandèmia als adults que pateixen les conseqüències de la infecció", ha afirmat el cap del Servei de Pediatria de Sant Joan de Déu, el doctor Juan José García, en una roda de premsa aquest dijous, que s'ha seguit de forma telemàtica.  Actualment es desconeix el paper que tenen els infants en la transmissió de la malaltia. Els estudis de recerca que es duran a terme a Sant Joan de Déu també pretenen aclarir aquest aspecte i donar resposta a preguntes que en l'actualitat preocupen a la societat, com per exemple si els infants són transmissors del coronavirus a la població. En la pandèmia, l'Hospital Sant Joan de Déu rep pacients derivats de 25 hospitals, de manera que concentra una part important de l'atenció pediàtrica i a dones embarassades de Catalunya perquè els altres hospitals puguin centrar l'activitat en els adults amb covid-19. Línies de recerca La plataforma 'Kids Corona' preveu impulsar quatre línies de recerca. En el camp microbiològic, els investigadors han observat que la majoria dels infants que han atès a l'hospital per covid-19 són nounats o bé tenen més de 6 anys. En els infants d'entre 1 i 5 anys sembla que la malaltia és gairebé inexistent. Això els ha portat a pensar que la protecció dels infants davant del coronavirus pot estar relacionada amb la microbiota nasofaríngia, és a dir, amb els microorganismes que viuen en la regió de les fosses nasals que connecta amb la faringe i, en concret, amb alguna espècie bacteriana. Els infants tenen una microbiota molt rica i diversa en espècies bacterianes que es va perdent amb l'edat.  Els investigadors volen analitzar la microbiota dels infants i comparar-la amb la d'adults buscant algun element que estigui present en els primers però no en els segons i que pugui actuar com a protector. La línia de recerca clínica parteix de la constatació que els infants pateixen en general una forma de covid-19 més lleu que els adults. També en els que tenen teòrics factors de risc com immunodepressió o malalties cròniques, la malaltia no sol tenir una afectació especialment greu.  Els investigadors d'aquesta línia volen estudiar l'evolució clínica i microbiològica de la covid-19 en els infants diagnosticats i comparar les característiques clíniques entre els pacients que requereixen ingrés hospitalari per la seva gravetat amb les d'aquells que poden ser tractats de forma ambulatòria. Aquest estudi vol aportar pistes sobre les mesures més adequades un cop es puguin relaxar les mesures de distanciament social.  La línia de recerca de resposta inflamatòria estudiarà si alguns biomarcadors poden afavorir la protecció davant del coronavirus. Els investigadors creuen que en els infants la part soluble de l'enzim directament implicat en l'entrada del virus a la cèl·lula podria ser més elevada i, per tant, en dificultaria la infecció. És una via que ja s'ha estudiat en altres malalties causades per coronavirus, com la MERS i la SARS, i que si es confirmés podria tenir implicacions terapèutiques directes perquè permetria dissenyar fàrmacs per combatre la covid-19. Els investigadors també volen estudiar si la resposta immunològica dels infants és diferent a la dels adults.  En la línia de recerca materno-fetal, que es farà en el marc de BCNatal juntament amb l'Hospital Clínic i que comptarà amb casos de l'Hospital de Sant Pau, els investigadors analitzaran quins són els factors que determinen el risc de covid-19 en embarassades. Una de les metodologies principals de la recerca serà l'estudi de la microbiota, que el grup de recerca maternofetal estudia en moltes altres condicions i que podria tenir un paper molt determinant en la protecció de les embarassades davant del covid-19.  "Podria explicar la microbiota que una dona embarassa s'infecti més o menys? Podria explicar també que contagiï menys el fill? Si és així, la nutrició i l'estil de vida podrien ser grans mesures de protecció en el futur", ha reflexionat el director de BCNatal, el doctor Eduard Gratacós. Els investigadors també esperen aportar claus per entendre el contagi de la mare a l'infant, després de l'embaràs.  El doctor Gratacós confia que la recerca aporti informació "molt rellevant" i "evidència sòlida" a la comunitat científica i la societat. Per la informació disponible ara, el coronavirus no comporta risc conegut de transmissió vertical, és a dir, de la gestant al fetus, i en tot cas, es considera "extremadament poc freqüent". En cas de contagi, el risc d'una afectació greu en una dona embarassa no sembla major que en altres dones de la mateixa edat, a diferència del que passa en altres malalties.  "Per què la meva filla no s'ha contagiat?" A la roda de premsa, ha participat des del seu domicili Glòria Garcia, una pacient de covid-19 que s'està recuperant de la malaltia. Ella i el seu marit es van contagiar i, després d'uns dies amb símptomes lleus a casa, amb la seva filla, la malaltia es va agreujar i els van haver d'ingressar. La filla, Patrícia, té 7 anys i ella no s'ha contagiat. "La nena no ha tingut cap símptoma, ni un esternut. Res. Li van fer la prova i va donar negatiu. Per què la meva filla no es va contagiar? Aquesta és la pregunta", ha destacat. Crida a les famílies per participar a l'estudi L'hospital ha llançat la campanya '#ElsInfantsSonClau' per reclutar la mostra de 500 famílies per dur a terme les recerques. Per això demana la participació de famílies amb infants menors de 15 anys en què almenys un adult hagi donat positiu en el test de la covid-19.  Les famílies interessades a participar a l'estudi poden omplir un formulari a la web de l'hospital i professionals contactaran amb elles en els propers dies i es desplaçaran al domicili per fer-los les proves corresponents.

Summary: Sant Joan de Déu investiga per què els infants estan més protegits de la covid-19 com a possible "clau" de la infecció


Foment del Treball ha demanat a les forces polítiques amb representació parlamentària “celeritat en la formació del nou govern a l’Estat”. En un comunicat, la patronal catalana, espera que es pugui assolir un acord de govern entre totes les formacions “demòcrates” amb presència al Congrés abans de l’agost, “davant la difícil situació en el context europeu i la necessitat d’una nova agenda reformista”.  En tot cas, afegeix Foment, considera “extremadament necessari evitar abocar el país a unes terceres eleccions”. A més, Foment considera que “per compromís amb la ciutadania i les institucions europees, és necessari que el futur govern d’Espanya sostingui els esforços en la lluita contra l’atur i mantingui la política de contenció del dèficit públic” i que la disminució d’aquest dèficit "no es carregui exclusivament sobre la inversió pública” que, segons la patronal catalana, “en els darrers anys ha estat la gran perjudicada en els Pressupostos de les Administracions”. L'entitat també destaca “l’excel·lent resposta" de la ciutadania que, amb un índex de participació "notable", ha demostrat "de nou el seu compromís amb les institucions democràtiques”.

Summary: Foment demana “celeritat” per assolir un acord de govern a l'Estat abans de l’agost


'El vel de la deessa', de Glòria Sabaté, ha guanyat el premi Nèstor Luján de novel·la històrica 2020. El llibre se situa l'any 1910, després de l'esclat de la Setmana Tràgica, quan un grup de dones francmaçones lluita contra el rol social imposat amb l'objectiu d'aconseguir la llibertat anhelada. La història, que combina personatges reals amb ficticis, gira al voltant de la francmaçoneria, l'espiritisme i el feminisme, i amb un misteri per resoldre. La novel·la, que publicarà Columna, es posa a la venda aquest dimecres. El finalista és Josep Lorman, amb la novel·la 'Atlàntic', que es va presentar amb el nom M.G.M (pseudònim). Pocs mesos després de l’esclat de la Setmana Tràgica a Barcelona, un grup de francmaçones encapçalades per l’Ángeles López de Ayala, sota l’aixopluc de la Societat Progressiva Femenina, s’aferra a l’educació com a via per lluitar contra el rol social que els ha estat imposat pel fet d’haver nascut dones. La descoberta d’una biblioteca peculiar les posarà sobre la pista d’una relíquia oculta capaç d’atorgar la força que necessiten per poder assolir la llibertat anhelada. Les acompanyaran el bibliòfil Gaspar Homar i un estudiant de la Universitat de Barcelona. Només una persona coneixia el parador de la relíquia i acaba de morir. Per això s’hauran d’endinsar en l’espiritisme.

Summary: 'El vel de la deessa', de Glòria Sabaté, premi Nèstor Luján de novel·la històrica 2020


Zumba, swing, vermuts i moltes altres activitats són les que han omplert aquest diumenge la demarcació de Lleida amb motiu de la Marató de TV3 i Catalunya Ràdio, que enguany està dedicada a la investigació pel càncer. Lleida ciutat i molts municipis han organitzat accions diverses que van des de les ballades fins a les curses, com la Pujada a la Seu Vella. L'aigua ha deslluït alguns dels actes , com ha passat a Balaguer, on s'ha pogut salvar una activitat sota els porxos de l'Ajuntament però les que s'havien programat a la Plaça Mercadal s'han hagut de suspendre pel temps.  A Alpicat, el grup de joves i l'agrupació escolta Tacipla han organitzat un matí de zumba i un vermut solidari a la Sala Unió, on la pluja no ha tingut protagonisme. A Tàrrega, dels actes a l'aire lliure s'ha pogut fer una ballada de swing i a Mollerussa, el Teatre de l'Amistat ha estat l'escenari de la Marató al Pla d'Urgell.  Una de les membres de l'agrupació escolta Tacipla, l'Eli Teixidó, d'Alpicat ha explicat que és "una activitat que fan cada any" i que el dia abans de fer l'activitat  "el treballem amb els infants i joves del Cau". En aquest sentit, l'Eli també ha valorat "molt positivament" la iniciativa de recaptar fons perquè "és una manera de conscienciar a la gent que ha de participar" i "tots els granets de sorra que aportem la gent es fan una muntanya que és la Marató". Per la seva banda, el Pau, membre de l'agrupament  ha dit que "està content" que la Marató es dediqui a la investigació perquè "he tingut casos propers d'aquesta malaltia" i ha afirmat que creu que "s'ha de seguir investigant i apostant per la recerca, per seguir avançant cap a la cura" . D'altra banda, el Jordi Ventaja és un almenarenc que ha superat un càncer de pulmó i que ara està immers en un projecte d'investigació a l'Hospital Vall d'Hebrón. El Jordi explica que fa dos anys que forma part d'un assaig clínic i  assegura que "estic net, cada dia em prenc una pastilla". "La investigació és el futur", diu el Jordi que afegeix que "el futur és poder prendre una pastilla com en el cas d'altres malalties com la diabetis", i poder mantenir, diu "el càncer a ratlla".  També hi ha  municipis que preparen la seva col·laboració amb la Marató pel mes de gener, com és el cas d'Almenar, que celebra cada any una gala en què els vilatans es posen en la pell dels seus artistes preferits.

Summary: Lleida viu el diumenge més solidari amb moltes activitats de La Marató


L'ex-alcalde de Barcelona Xavier Trias ha volgut mostrar el seu suport explícit a la regidora Mercè Homs en la cursa per liderar el comitè de regió de Barcelona del Partit Demòcrata Català. Homs competeix aquest divendres i dissabte contra la candidatura de Teresa Pitarch i contra la de Glòria Freixa. "Tot el meu suport a Mercè Homs a les eleccions territorials el PDC. Ella és la persona que més pot sumar per Barcelona!", ha dit en una piulada des del seu compte de Twitter, acompanyada per una fotografia de tots dos amb els polzes amunt. Trias s'ha reincorporat a la seva feina a l'Ajuntament després de l'angina de pit que va patir el cap de setmana.

Summary: L'ex-alcalde Trias mostra el seu suport explícit a Mercè Homs en la cursa per liderar la federació de Barcelona del PDC


El ministre insisteix que un equip d’experts estan treballant en el pla per afrontar la nova fase  ACN Madrid .-El ministre de Sanitat, Salvador Illa, insisteix que el procés de “transició” de la crisi del coronavirus cap al retorn a la quotidianitat tindrà “diverses etapes”. Durant las seva tercera compareixença davant del Congrés, Illa ha remarcat que un equip d’experts del màxim nivell està treballant en l’elaboració del pla per afrontar la nova fase. Amb tot, Illa ha dit que les dades confirmen l’alentiment de la transmissió de la malaltia juntament amb “l’estabilització” i “l’aplanament” de la corba. En aquest sentit, ha alertat que la pressió sobre les UCI presenta un “retard” respecte de la notificació de casos i que, per tant, “encara queden setmanes difícils per al sistema sanitari”.  Illa ha dit també que l’estudi estadístic per saber la incidència de la malaltia al país es farà a 62.400 persones i permetrà tenir una “radiografia” de quanta gent ha passat el virus.

Summary: Illa alerta que la “transició” cap a la quotidianitat tindrà “diverses etapes”


El president del grup parlamentari del PSC-Units, Miquel Iceta, ha assegurat aquest dimecres que la conferència del president de la Generalitat, Quim Torra, d'aquest dimarts al Teatre Nacional és un discurs "per intentar alçar els ànims de l'independentisme". "Res més, i res menys". Així ho ha assegurat en una intervenció en obert davant dels diputats del seu grup parlamentari en una reunió de treball a la cambra. "Avui seguim sense saber on vol dur Catalunya aquest Govern, sense resoldre els problemes de la ciutadania, o com pensen aprofitar el nou escenari de diàleg pel canvi de govern a Espanya", ha lamentat Iceta, que creu que el discurs havia generat una "expectativa desmesurada". Per tot plegat, Iceta ha resolt que "la crítica més sòlida" al discurs de Torra és que "no parla dels principals problemes de la gent". "I un govern que ni tan sols parla dels problemes de la gent, difícilment podem esperar que els abordi", ha conclòs.

Summary: Iceta, sobre la conferència de Torra: "És un discurs per intentar alçar els ànims de l'independentisme, res més"


L'exvicepresident del Tribunal Europeu de Drets Humans, Josep Casadevall, creu que la sentència de l'1-O és "molt dura" i hi veu "matèria que mereix examen" . "El preu final és molt car", ha conclòs el magistrat andorrà en una entrevista a 'El Matí' de Catalunya Ràdio. El jutge veu "forçat" l'intent d'encabir al tipus penal de la sedició "una sèrie d'activitats" dels condemnats. Tot i això, Casadevall alerta que "Estrasburg no anul·larà aquesta sentència" ni dirà si els líders independentistes "eren innocents", en cas que s'interposi un recurs. Ara bé, creu que si el TEDH constatés que s'ha violat el dret a un judici just en el cas contra els líders independentistes, podria recomanar com a "reparació" la revisió del judici. D'altra banda, Casadevall també ha assegurat que Estrasburg "sí que analitzarà els fets" per veure si "s'ajusten a la figura penal" de sedició o si la condemna ha sigut "desproporcionada". De cara al procés de recurs davant d'Estrasburg de les defenses, Casadevall avisa que el tribunal porta "un retard" de "milers de demandes". Consell d'Europa Respecte a les recents crítiques de la comissària de Drets Humans del Consell d'Europa per la reacció d'Espanya a les protestes contra la sentència, Casadevall admet que té "un rol important" i "prestigi" però recorda que les seves decisions "no tenen un "caràcter vinculant". El TEDH és una instància judicial vinculada al Consell d'Europa, una organització que agrupa 47 estats europeus i que està centrada en la defensa dels drets humans.

Summary: L'exvicepresident del TEDH Josep Casadevall sobre la sentència de l'1-O: "Hi ha matèria que mereix examen"


Vilaweb celebra 25 anys aquest 2020, i ho fa mirant al futur. El diari degà de la premsa digital a Catalunya ultima una renovació, amb el projecte Vilaweb25, per aprofundir en el seu model periodístic "ampliant la perspectiva global" de la informació i la relació de proximitat amb els lectors i els seus vora 19.000 subscriptors. La celebració inclou també una sèrie d'activitats commemoratives, com la publicació del llibre d’estil a Edicions de 1984, una exposició al Palau Robert de Barcelona sobre els canvis en el periodisme i el país en el darrer quart de segle i un congrés internacional sobre periodisme digital. A causa de la crisi de la Covid-19, bona part d’aquests projectes han restat ajornats fins "tan aviat com sigui possible". Vilaweb va néixer l'any 1995, de la mà d'Assumpció Maresma, Joan Subirats i Vicent Partal. Inicialment s'anomenava Infopista, i era un directori on s'agrupaven totes les pàgines en català de la xarxa d’internet, aleshores incipient. Amb els anys es va anar consolidant com a mitjà digital amb contingut propi, i avui és un dels degans de la informació a la xarxa, el primer en català, amb una plataforma informativa multimèdia vint-i-quatre hores el dia.  La capçalera també va ser pionera en la creació d’una comunitat de lectors i subscriptors. Avui compta amb 18.000 subscriptors, que contribueixen al funcionament i al sosteniment econòmic del diari. El diari ha estat guardonat amb el Premi Nacional de Periodisme i el Premi Ciutat de Barcelona de Periodisme. Però durant anys, el diari no trobava vies de finançament i va existir com a directori d'informacions de tercers i fins i tot va treballar en la creació de webs de tercers, fins que l'any 2004 va abraçar el model actual de publicació (i de finançament), ha recordat Vicent Partal aquest dijous.  Els detalls el projecte Vilaweb25 es concretaran a partir d'aquest vespre i demà divendres, -"a través d'una editorial i petits canvis", segons ha avançat Partal- coincidint amb el 25è aniversari de la primera aparició a la xarxa d'aquell directori d'adreces de mitjans amb què va treure el cap a una xarxa aleshores molt desconeguda i "primitiva".  Més enllà d'aquesta renovació periodística, la celebració dels 25 anys també inclou una sèrie d'activitats commemoratives, com la publicació del llibre d’estil a Edicions de 1984, una exposició al Palau Robert de Barcelona sobre els canvis en el periodisme i el país en el darrer quart de segle i un congrés internacional sobre periodisme digital. És clar que, a causa de la crisi per la Covid-19, bona part d’aquests projectes han restat aturats, però es reactivaran "tan aviat com sigui possible". A més, durant el proper cap de setmana Vilaweb publicarà vídeos antics, es repassarà la història del diari, i oferirà un recull de fotografies curioses d’aquests vint-i-cinc anys d’història. D'altra banda, arrencarà una campanya per a demanar als lectors que expliquin històries relacionades amb el diari enviant un correu. "D’aquesta manera volem completar la nostra història amb les experiències i vivències dels lectors i subscriptors, aquells que feu possible que hàgim arribat fins ací", demanen.

Summary: Vilaweb ultima una renovació per "ampliar la perspectiva" i la proximitat amb els lectors amb motiu dels seus 25 anys


El conseller d'Interior, Jordi Jané, ha valorat aquest dimarts que convocar la Junta de Seguretat de Catalunya és "un acte de normalitat" i que dona compliment al que preveu l'article 164 de l'Estatut de Catalunya; un article que estableix que la coordinació de les polítiques de seguretat i de l'activitat policial correspon a un organisme paritari entre la Generalitat i l'estat i que, segons ha recordat, "no ha estat esmenat". "Sempre és positiu arribar a acords en l'àmbit de la seguretat", ha valorat Jané davant els mitjans de comunicació després de desencallar amb el ministeri de l'Interior la convocatòria de la junta. La cimera se celebrarà el 10 de juliol a les 12 del migdia al Palau de la Generalitat després de vuit anys de la darrera convocatòria.

Summary: Jané veu com "un acte de normalitat" que finalment s'hagi convocat la Junta de Seguretat de Catalunya


El conseller d'Interior, Jordi Jané, ha insistit aquest dilluns des de Tortosa en la necessitat que es convoqui la Junta de Seguretat de Catalunya, que no es reuneix des del març de 2009. Jané ha recordat que l'ordre del dia de la trobada està pactada amb el ministeri de l'Interior i que des de la Generalitat s'han ofert cinc dates possibles per fer la trobada entre els mesos d'abril i maig, d'acord amb l'agenda del president Puigdemont. El conseller ha emplaçat el govern espanyol a fixar ja una data perquè "és ja una urgència" i la "seguretat no pot esperar més". Jané ha fet aquestes declaracions en el marc de la celebració del Dia de les Esquadres a les Terres de l'Ebre, on hi ha hagut un record explícit per a les víctimes de l'accident de Freginals (Montsià) i totes les persones que hi van treballar. Des del Departament d'Interior han lamentat que no hi hagi encara una data de celebració per a la Junta de Seguretat de Catalunya, que no es reuneix des de fa vuit anys, tot i que s'ha proposat tancar una agenda per dur-la a terme fins a cinc vegades diferents. El conseller d'Interior, Jordi Jané, ha insistit què és "una urgència" que es dugui a terme la reunió i ha remarcat que "l'ordre del dia" d'aquesta no ha de ser un impediment perquè ha estat consensuat amb el Ministeri de l'Interior. Jané ha remarcat que cal celebrar la Junta per poder integrar el cos dels Mossos d'Esquadra al Centre d'Intel·ligència contra el Terrorisme i Crim Organitzat (CIPCO) i en la Taula d'Avaluació del Risc. La Junta de Seguretat de Catalunya també ha d'incloure la certificació del desplegament dels Mossos d'Esquadra al país. "Necessitem que es materialitzi una reunió que ha de ser de consens, d'acord, per fiançar la major coordinació policial, en un territori, que és veí amb França, i amb molta activitat de nuclis que fomenten el terrorisme yihadista", ha destacat Jané. El Dia ebrenc de les Esquadres El conseller d'Interior, Jordi Jané, ha fet aquesta petició abans de la celebració del Dia de les Esquadres a la Regió Policial de les Terres de l'Ebre, en la qual, enguany, s'han atorgat 167 felicitacions a membres del cos de Mossos d'Esquadra, altres cossos policials i la societat civil en reconeixement a actuacions meritòries. 31 de les distincions han estat per actuacions relacionades amb el tràgic accident de Freginals, als Hospitals Verge de la Cinta, la Clínica Terres de l'Ebre i l'Hospital Comarcal d'Amposta, així com al responsable de Protecció Civil a les Terres de l'Ebre, Miquel Alonso, entre d'altres. "No oblidaré mai aquells dies. Veure els pares de les víctimes plorant i alhora agraint la feina feta pels cossos d'emergències, és un moment que sempre recordaré", ha apuntat Jané.    Entre les felicitacions individuals, se n'ha atorgat a la periodista Fàtima Llambrich pel llibre 'Sense cadàver' i a Eduard Mallén, cap de secció de Seguretat Industrial, Energia i Activitats Radioactives i Extractives per la seva col·laboració amb el cos de Mossos d'Esquadra.  Els resultats policial a l'Ebre  El conseller Jané també ha destacat els resultats de la tasca dels Mossos d'Esquadra i ha posat en valor les bones dades delinqüencials a les Terres de l'Ebre, un "territori simbòlic" per al cos policial perquè va ser el darrer territori on es van desplegar. "En 5 anys els fets delinqüencials s'han reduït un 25% quan al conjunt del país han baixat un 10%", ha explicat.    Nous agents  El conseller d'Interior ha recordat les promocions internes que s'han fet al cos durant aquest últim any i la nova convocatòria, que va aprovar el Govern la setmana passada, per a la creació de 500 noves places d'agents. Jané ha avançat que hi haurà noves convocatòries i que es vol assolir una xifra de 18.300 Mossos d'Esquadra l'any 2020.

Summary: Jané insisteix al govern espanyol que la convocatòria de la Junta de Seguretat de Catalunya és una "urgència"


La ILP sobre la regulació d'associacions de consum cànnabis iniciarà el seu tràmit al Parlament després de comptar amb el vistiplau de tots els grups, excepte el PPC. Els populars havien presentat una esmena a la totalitat que la resta de formacions ha rebutjat. "És una tramitació necessària i urgent. No deixeu escapar l'oportunitat", ha manifestat Bernat Pellissa, representant del grup promotor de la ILP. "Amb 70 anys de prohibicionisme no s'ha estat capaç d'erradicar ni un sol consumidor ni les màfies del narcotràfic", ha alertat Pellissa. Una política, la del prohibicionisme, que ha defensat el diputat popular Alberto Villagrasa, qui ha advertit del perill de "banalitzar" el consum de marihuana si es regulen els clubs cannàbics. La resta de grups, en canvi, s'ha mostrat contrari a la prohibició perquè consideren que ha fet augmentar el paper de les màfies i del narcotràfic.  La iniciativa popular, avalada amb més de 50.000 firmes, començarà la seva tramitació a la cambra catalana gràcies al beneplàcit dels diputats de JxSí, C's, PSC, CSQP i la CUP, que han vist amb bons ulls la discussió al voltant d'una "realitat que existeix" i a la qual "no se li pot donar l'esquena", segons ha afirmat el diputat de CSQP Albano Dante Fachin. Des de C's, la diputada Noemí de la Calle ha expressat que el consum de marihuana "no atempta contra la llibertat dels altres" i ha defensat la "despenalització" del seu consum tant per a ús privat com per a ús terapèutic. Amb tot, De la Calle ha alertat que el debat sobre la legalització de la droga s'ha de fer al Congrés dels Diputats, però s'ha mostrat favorable a l'"encaix autonòmic" de la ILP.  Al seu torn, el diputat del PSC Raúl Moreno també ha incidit a separar el debat sobre la regularització del cànnabis amb el dels clubs que el cultiven. En aquest sentit, ha posat el focus en la tasca d'alguns ajuntaments, que han actuat al respecte. "El món local dóna exemple que no hem de tapar-nos els ulls", ha opinat. Moreno ha afirmat que regular no implica "augmentar el consum" i ha apostat per cooperar amb les associacions per fomentar un consum "responsable".  En la mateixa línia, des de la CUP, Benet Salellas ha defensat "posar la responsabilitat al centre del debat", partint de la "minimització del risc". Salellas s'ha mostrat partidari de legalitzar la marihuana i "moltes altres substàncies", i ha criticat la "hipocresia" que hi ha en relació al consum i tinença de cànnabis, sovint sancionats "fins i tot per la via penal". Finalment, la diputada de JxSí Alba Vergés ha manifestat que la "criminalització i penalització no permet aplicar solucions", i ha advocat per "augmentar el coneixement i l'accés a la informació" de la droga en qüestió.  "Madrid no ens deixa fumar porros" La diputada de C's Noemí de la Calle, amb to irònic, ha expressat que espera que el text resultant d'aquest debat no contingui "tatxes d'inconstitucionalitat que pugui ser utilitzat pels de sempre per sostenir els seus arguments separatistes". "Després de sentir el president dient que des de Madrid ens treuen les eines per ajudar els nostres pobres, em temo que qualsevol dia sentirem dir que Madrid no ens deixa fumar porros", ha afegit De la Calle.  La diputada de JxSí Alba Vergés ha lamentat que la regulació de les associacions cannàbiques és una oportunitat que "potser acaba al TC" però que representa un "pas que segur que no serà en va".

Summary: El Parlament dóna llum verda a la tramitació de la ILP sobre la regulació d'associacions de consum de cànnabis


Gertrudis ha creat el tema de la 27 edició del Mulla't per l’esclerosi múltiple, que ha presentat juntament a la Fundació Esclerosi Múltiple. La iniciativa tindrà per primera vegada una versió online. Degut a la situació d’excepcionalitat que vivim, el Mulla’t 2020 adaptarà el seu format per adequar-se als diferents territoris i arribar a tots els racons de Catalunya. Així, als municipis on les condicions sanitàries ho permetin, el 12 de juliol celebraran l’esdeveniment solidari i/o es realitzaran altres activitats vinculades, impulsades per les mateixes piscines, en altres ubicacions que han cedit els Ajuntaments. La peça de Gertrudis arrenca amb el grup tocant sense cap tipus d’harmonia. "Com una melodia a la que li falten moltes notes, la vida de les persones amb esclerosi múltiple (EM) i la del seu entorn més proper es veu alterada pel diagnòstic de la malaltia", explica Xavi Ciurans, cantant de Gertrudis.  La campanya convida a la societat a sumar-se a aquesta iniciativa per aconseguir que tant la cançó com la vida de les persones amb esclerosi múltiple millorin. Per això, la Fundació Esclerosi Múltiple, a través del web mullat.cat, ha posat en marxa una campanya per tal d’aconseguir entre tots que la cançó soni millor i recaptar fons per lluitar contra la malaltia. A mesura que augmentin els donatius, es desvetllaran diverses peces amb millores de la cançó per finalment descobrir el videoclip el diumenge 12 de juliol, data en què se celebrarà el Mulla’t 2020. Aquell dia es podrà escoltar la cançó, que és un remix d’un tema de Gertrudis que ha comptat amb la col·laboració de Vic Mirallas. En un comunicat, l'entitat ha explicat que durant els mesos de confinament ha ofert més de 14.000 atencions online o telefòniques per atendre les persones que es beneficien dels serveis d’atenció integral que s’ofereixen des de la entitat. "Ara més que mai, necessitem tot el suport per minimitzar els riscos de salut, realitzar tasques d’acompanyament a les persones amb EM i garantir fons per a la investigació. Serveis com l’atenció psicològica, la neurorehabilitació, l’acompanyament o la inserció laboral són fonamentals per millorar la seva qualitat de vida", explica la Rosa Masriera, directora executiva de la Fundació Esclerosi Múltiple. La il·lustradora catalana Mariona Tolosa Sisteré és l'autora de la imatge del Mulla’t, que aquest any inclou elements frescos i estiuencs com plantes marines, fars i una balena. A les piscines participants a la jornada solidaria i a través del web de la iniciativa es poden aconseguir samarretes, tovalloles, bidons i altres articles amb els dissenys de l’artista catalana. Els fons recaptats es destinaran a les diverses iniciatives que organitza la Fundació al llarg de l’any per aturar l’impacte de la malaltia.

Summary: Gertrudis protagonitza la cançó de la 27 edició del Mulla't per l’esclerosi múltiple


El president del Parlament, Roger Torrent, ha fixat la "desqualificació personal" com la línia vermella que no s'ha de creuar en els debats parlamentaris. En una entrevista a 'Els Matins de TV3', Torrent ha distingit la defensa amb vehemència d'opinions de la falta al respecte dels diputats i de les institucions. Després de la reunió que ahir dimecres va mantenir amb representants dels grups parlamentaris, el portaveu de Cs, Carlos Carrizosa, va assegurar que el seu grup no deixarà de denunciar el "supremacisme" al Parlament. "Carrizosa sap perfectament què vol dir una cosa i na altra, què vol dir ser contundent en el discurs i el respecte als seus companys", ha replicat Torrent.

Summary: Torrent fixa la "desqualificació personal" com a línia vermella i diu a Carrizosa que això és diferent a ser contundent


L'entitat ecologista Ipcena insisteix que els atacs de l'os Goiat a bestiar a la Val d'Aran i el Pallars Sobirà hi són perquè els ramaders no adopten les mesures de protecció adequades sobre els seus ramats. Ho justifiquen assegurant que Goiat porta una setmana a França i no s'ha comptabilitzat cap atac de manera que estan convençuts que allí, els ramats van acompanyats de pastors amb gossos de protecció que fan que els atacs ''siguin molt baixos''. Ipcena ha engegat una campanya de recollida de signatures a través de la plataforma 'change.org' per demanar que no s'expulsi a Goiat dels Pirineus. Des de primera hora del matí d'aquest dimarts ja s'han registrat més de 40.000 signatures virtuals donat el suport a aquesta iniciativa. Des que va despertar de la hivernació s'han comptabilitzat una quinzena d'atacs de l'os Goiat entre l'Aran i el Pallars, fet que ha provocat les queixes dels ramaders i que el Departament de Territori hagi mostrat la seva voluntat d'extraure aquest exemplar del medi. Ipcena reforça el seu discurs sobre la responsabilitat en els ramaders dels atacs de Goiat en un article publicat pel científic Juan Carlos Blanco on considera que a la Val d'Aran no es prenen les mesures necessàries. Aquest expert en grans carnívors i biòleg remarca la necessitat d'incorporar mesures de prevenció de danys quan es fan programes de reintroducció. En aquest sentit, creu que al Pallars sí que s'han adoptat perquè entre el 2014 i el 2017, de mitjana, els ossos han matat entre 5 i 6 caps de bestiar (ovelles i cabres) així com un rusc. Però en canvi, diu que a la Val d'Aran els ossos han matat 15 caps de bestiar i entre 17 i 18 ruscs. És per això que posa en dubte que allí s'hagin executat de manera correcta les mesures de prevenció finançades pel projecte LifePiros i la Generalitat.  D'altra banda, Ipcena destaca que la recollida de signatures que ha impulsat per la xarxa s'ha fet ''viral'' ja que des de primera hora de matí s'han superat les 40.000. Els ecologistes creuen que aquestes adhesions seran d'un gran ajut per la salvaguarda de l'os i evitar-ne l'expulsió.

Summary: Ipcena insisteix que els atacs de Goiat a l'Aran i el Pallars són perquè els ramaders no prenen mesures de protecció


Irenen Montero i Pablo Iglesias han agraït a la sanitat pública de l'Estat la cura que ha tingut dels seus dos fills prematurs en els primers mesos de vida dels nadons. Els dos líders de Podem han fet pública una carta en què afirmen que en Leo i en Manuel se n'han sortit "gràcies a un equip de professionals de la sanitat pública". A la mateixa missiva subratllen que molts prematurs com ells, en altres llocs del món, "no tenen la mateixa sort". De manera contundent la parella afirma: "Els nostres fills avui tenen dos mesos perquè van néixer en un país que compta amb una cosa molt més important que qualsevol himne o bandera: un sistema sanitari universal". De la mateixa manera, Montero i Iglesias defensen que la vida i la salut dels dos bebès no són "només" el resultat dels avenços mèdics i científics, sinó també d'una societat "que encara assegura les millors cures per a qualsevol persona independentment de la seva posició social". I afegeixen: "Molts pocs nens rebrien el que necessiten i mereixen si la salut estigués sotmesa a les lleis de l'oferta i la demanda". Bona part de la carta es dedica a agrair la tasca de l'equip mèdic i d'infermeria que els ha atès en aquest temps, així com a les persones que s'han interessat per l'estat de salut dels nadons. En aquest capítol esmenten els rivals polítics i altres personalitats. "Som republicans però recordarem que un rei i una reina van trucar per preguntar pels nostres fills i que tots els nostres rivals polítics van preguntar amb freqüència com estaven". En paral·lel, Pablo Iglesias ha estat entrevistat aquest dilluns a Telecinco, en la primera aparició del líder de Podem després de dos mesos d'absència per la paternitat. A l'entrevista, també ha aprofitat l'ocasió per agrair a la sanitat pública la cura dels seus dos fills prematurs.

Summary: Montero i Iglesias agraeixen a la sanitat pública de l'Estat la cura dels seus dos fills prematurs


L'expresident de Plataforma per Catalunya (PxC), Josep Anglada, s'ha espolsat davant del jutge de Reus de tota responsabilitat en relació a la propaganda racista que va repartir la formació per a les municipals del 2011. Si Anglada va plantar el jutge quan el va citar a mitjan maig, en aquesta ocasió l'exlíder de PxC ha comparegut aquest dilluns al matí als jutjats de Reus carregat de documentació per demostrar que ell, si bé n'era president, no va tenir res a veure amb el contingut de la campanya i que cada municipi tenia la potestat per fer i desfer. El jutjat d'instrucció número 3 de Reus investiga els exresponsables de la cúpula per un presumpte delicte d'incitació a l'odi i el racisme en relació a la propaganda electoral del 2011. Es van difondre còpies d'un suposat xec de 4.000 euros que la Generalitat regalava a cada immigrant. L'associació Watani, que va denunciar els fets, lamenta que es limitin a intercanviar-se culpes davant del jutge.

Summary: Anglada s'espolsa la responsabilitat de la propaganda racista del 2011


Representants d'ERC, la CUP, el PDC, Demòcrates de Catalunya i Barcelona en Comú han debatut les diferents estratègies sobiranistes aquest dilluns al Cavendish Conference Centre de Londres. L'acte, que ha comptat amb la presència del'escriptora nord-americana i membre del Secretariat Nacional de l'ANC Liz Castro, forma part de l'anomenada 'Catalan Week'. Aquesta iniciativa, promoguda per les diverses branques internacionals de l'ANC pretén explicar el procés català al món i animar la participació en la Diada, que se celebrarà simultàniament en diverses ciutats arreu del món. Des de diumenge i fins l'Onze de setembre, París, Londres, Zuric, Rotterdam, Bilbao, Madrid i Nova York s'adheriran a la 'Catalan Week'.

Summary: Londres debat les estratègies sobiranistes en el si de la 'Catalan Week'


La variació salarial dels convenis col·lectius registrats en el Ministeri d'Ocupació i Seguretat Social fins el 31 d'octubre se situa en l'1,4%, segons les dades facilitades pel govern espanyol. En aquest increment, els convenis circumscrits a l'àmbit d'empresa han registrat un increment de l'1,1% mentre que els d'àmbit superior com els sectorials, provincials o autonòmics l'augment ha estat de l'1,42%. En l'estadística de convenis col·lectius també s'informa que la jornada mitjana fins a octubre en els convenis col·lectius ha estat de 1.737,6 hores a l'any per treballador. En els convenis d'empresa, la mitjana és menor amb 1.721 hores mentre que en l'àmbit superior se situa en 1.738,8 hores.

Summary: La revisió salarial dels convenis col·lectius fins a l'octubre registra un increment de l'1,4%


La sala segona del Tribunal Suprem ha rebutjat un recurs d'apel·lació presentat per Carles Puigdemont i Antoni Comín contra una interlocutòria del jutge Pablo Llarena en què va rebutjar la seva petició de deixar sense efecte les ordres espanyoles de recerca, detenció i ingrés a presó per ser eurodiputats electes a l'Eurocambra. El Suprem sosté que Puigdemont i Comín no han adquirit la condició d'eurodiputats, perquè aquesta està subjecta al previ acatament de la Constitució i a la presa de possessió a la primera sessió plenària. El Suprem, doncs, considera que no n'hi ha prou amb ser diputats electes per adquirir la immunitat, en contra de l'opinió emesa l'advocat general del TJUE en la qüestió prejudicial sobre Oriol Junqueras. Segons la sala segona, els raonaments jurídics utilitzats per Llarena són "clars i no arbitraris" en fonamentar el manteniment de l'ordre de detenció i presó a "l'inqüestionable persistència de la situació de rebel·lia dels acusats i en el seu processament per greus delictes", i en considerar que aplicar per aplicar la immunitat parlamentària no n'hi ha prou haver estat diputats electes, sinó que cal haver adquirit la condició d'eurodiputats. El Suprem creu que la condició d'immunitat està subjecta a haver adquirit la plena condició de membre del Parlament europeu mitjançant el previ acatament de la Constitució i a haver pres possessió en la primera sessió plenària després de les eleccions. Per tant, sosté que la immunitat no inclou els diputats "merament electes". La sala remarca que prenen aquesta posició "sense perjudici" de la decisió que prengui el TJUE sobre la qüestió prejudicial sobre Oriol Junqueras, tot i que afegeixen que per analitzar "l'abast" de decisó que prengui el TJUE sobre la immunitat, "serà necessari que els recurrents, un cop obtinguda la condició de privilegi, compareguin personalment en aquesta causa i es posin a disposició de la justícia". La posició del Suprem sobre la immunitat de Puigdemont i Comín topa amb la de l'advocat general del TJUE en el cas de Junqueras. Aquest mateix dilluns, en una opinió que no és vinculant, el polonès Maciej Szpunar va concloure que el mandat d'eurodiputat surt "només del vot dels electors" i que la condició de membre de l'Eurocambra no pot quedar "supeditada" a cap tràmit, com el jurament de la Constitució. A més, va afegir que és el Parlament europeu qui ha de decidir si manté o aixeca la immunitat d'un eurodiputat. La interlocutòria també destaca que el president del Parlament europeu va informar a finals de juny a Puigdemont i Comín que no es podia atorgar "el tracte o condició de membres del Parlament europeu" perquè no estaven a la llista de diputats electes remesa per la Junta Electoral Central, i que el president del TJUE va rebutjar l'1 de juliol una petició de mesures cautelars perquè l'Eurocambra "no pot qüestionar la validesa de la declaració feta per les autoritats nacionals". El Suprem també rebutja que s'hagi vulnerat el principi d'igualtat davant la llei en relació amb Junqueras. La sala considera que no hi ha "similitud" entre el fet que el president d'ERC demanés un permís penitenciari per poder anar a fer les tràmits per ser eurodiputat quan està "a la presó i s'ha sotmès al judici celebrat davant del tribunal", amb la de Puigdemont de Comín, que són "pròfugs de la justícia". "No coincideix ni el que es demana, no com es demana per part d'un i per part dels altres", conclou. A més, també descarten que l'objectiu d'emetre una ordre nacional de detenció sigui impedir que un parlamentari electe pugui prendre possessió del seu escó. "Seria inadmissible qualsevol decisió judicial amb aquest objectiu i fonament", argumenten, però les ordres "van ser acordades molt abans de la concurrència dels afectats a les eleccions al Parlament europeu amb l'únic objecte d'aconseguir la submissió de l'acció de la justícia espanyola que voluntàriament ambdós recurrents havien decidir eludir". Puigdemont i Comín també van argumentar que la immunitat s'hauria d'estendre a la fase prèvia i presa de possessió o jurament del càrrec per evitar que es pogués decretar l'ingrés a presó d'un diputat electe per impedir fer els actes previs a la presa de possessió de l'escó. Però el Suprem replica que l'argument invers indica que "n'hi hauria prou que qualsevol sospitós, processat o condemnat es presentés a les eleccions i fos elegit per eludir l'acció de la justícia o de la llei penal, fet que és inacceptable".

Summary: El Suprem sosté que Puigdemont i Comín no tenen immunitat perquè no han adquirit la condició d'eurodiputats


L'Ajuntament de Figueres ha decidit endurir les mesures de seguretat davant l'augment de casos de covid-19 que s'han registrat a la ciutat. En total, n'hi hauria una seixantena, distribuïts en petits brots que no tenen relació entre ells. Per aquest motiu, el consistori ha decidit tancar els parcs infantils i públics, suspendre el Sant Jordi d'estiu, augmentar les mesures de control als mercats, reduir l’aforament al transport públic i començar a sancionar tothom qui surti al carrer sense portar mascareta. L'alcaldessa, Agnès Lladó, reconeix que estan "preocupats" pel repunt de casos de coronavirus i llança un clar advertiment als joves, a qui insta a ser més "responsables" per evitar la propagació del virus.

Summary: Figueres tanca parcs, suspèn el Sant Jordi d'estiu i endureix les mesures de control per l'augment de casos de covid-19


El líder d'Unides Podem, Pablo Iglesias, ha carregat contra els partits de dretes durant la seva intervenció al debat d'investidura d'aquest dissabte i ha afirmat que "aquesta legislatura va de reparar les seves traïcions a la pàtria". Segons Iglesias, "trair Espanya" vol dir desatendre els drets socials, privatitzar serveis públics i robar recursos públics, entre d'altres. El líder de Podem els ha retret que "abans que espanyols són reaccionaris" i ha assegurat que els avenços socials "se seguiran produint a aquest país malgrat ells", ja que "es constata que se segueixen oposant a tots els avenços socials". A banda, el líder d'Unides Podem ha "agraït" als presos independentistes "les inqüestionables conviccions democràtiques" i que hagin "treballat pel diàleg". Iglesias també ha retret a PP, Vox i Cs que "menyspreïn la majoria parlamentària" amb el "discurs polític de l'anti-Espanya" i ha avisat que "és el mateix discurs polític de la dictadura, el que va destruir la nostra democràcia". El líder d'Unides Podem ha remarcat que formacions com ERC i EH Bildu "representen aquest país amb la mateixa dignitat" que la dreta espanyola.

Summary: Iglesias, a la dreta: "Aquesta legislatura va de reparar les seves traïcions a la pàtria"


El 69,7% dels usuaris de residències i el 55,8% dels treballadors que s'han infectat de covid-19 són asimptomàtics, segons un estudi d'un equip multidisciplinari de l'Hospital Vall d'Hebron que s'ha publicat a la revista 'Emerging Infectious Diseases'. L'estudi inclou unes 6.000 persones, entre residents i treballadors, d'un total de 69 residències de gent gran, tant públiques com privades, de l'àrea d'influència de l'hospital, i es va fer entre el 10 i el 24 d'abril. Els resultats indiquen que gairebé un 24% de residents i un 15% de treballadors eren positius, però que més de la meitat d'aquests no tenien símptomes. L'estudi conclou que el cribratge basat en símptomes és "insuficient" per detectar tots els casos en aquests centres. L'estudi ha estat coordinat per la cap del Servei de Medicina Preventiva i Epidemiologia de Vall d'Hebron, Magda Campins, i el cap del Servei de Malalties Infeccioses, Benito Almirante. Segons Vall d'Hebron, es tracta del primer estudi sobre l'impacte del coronavirus a les residències amb una mostrat tan gran de persones. Els investigadors van analitzar la presència de símptomes relacionats amb la covid-19 i els resultats de tests PCR en 3.214 residents i 2.655 treballadors dels centres. Les dades, amb un 23,9% de residents i un 15,2% de treballadors positius, mostren una transmissió "molt elevada" del virus en aquests centres. Vall d'Hebron considera que aquesta transmissió es veia "especialment afavorida" per les característiques pròpies de les residències, com ara habitacions i banys compartits, espais comuns i la convivència de persones dependents que requereixen molta atenció. També es va analitzar la presència dels símptomes en els 14 dies previs a la realització de les prova diagnòstica. D'aquesta manera, van descobrir que el 69,7% dels residents i el 55,8 % dels treballadors infectats eren asimptomàtics. No havien presentat febre ni problemes respiratoris en els dies previs. L'estudi conclou que l'elevat percentatge de casos asimptomàtics juga un paper rellevant en la disseminació del virus en aquest tipus de centres i considera "fonamental" detectar tots els casos, amb símptomes o sense, per tallar la cadena de transmissió. Així, es considera que el cribratge basat en símptomes en aquest col·lectiu d'alta fragilitat és insuficient per detectar tots els casos incidents. Els investigadors de l'estudi de Vall d'Hebron recomanen la implementació d'una estratègia centralitzada de prevenció i control de la covid-19 que inclogui el cribratge de residents i professionals, independentment de la presència de símptomes, per tal de prevenir i controlar brots de coronavirus en aquest grup de persones vulnerables.

Summary: El 70% dels usuaris de residències i el 56% de treballadors infectats de covid-19 són asimptomàtics, segons un estudi


La directora Maria Ripoll estrenarà el seu nou film, Vivir dos veces, el pròxim 6 de setembre, una comèdia protagonitzada per Oscar Martínez, Inma Cuesta, Mafalda Carbonell i Nacho López. Segons Ripoll, a través d'un comunicat de Filmax, 'Vivir dos veces' "ho té tot per convertir-se en una pel·lícula que arribi a un públic molt ampli" ja que inclou comèdia, "situacions divertides, personatges amb carisma i sobretot una gran història humana i sincera amb la qual fàcilment tothom si pot identificar". El rodatge va tenir lloc durant set setmanes per diverses localitzacions del País Valencià.  Emilio (Oscar Martínez), la seva filla Julia (Inma Cuesta) i la seva neta Blanca (Mafalda Carbonell) comencen un viatge de gran transcendència. Abans que l'Emilio perdi totalment la memòria, la seva família l'ajudarà a buscar l'amor de la seva joventut. En el transcurs del viatge, trobaran l'oportunitat d'iniciar una nova vida sense trampes.  Alamar Cinema 161 AIE, Convoy Films i Plural Jempsa són les productores de 'Vivir dos veces', que compta amb la participació de RTVE, NETFLIX, À Punt Mèdia, Filma Factory Entertainment, Institut Valencià de Cultura, Crea SGR i l'ICAA.

Summary: La directora Maria Ripoll estrenarà la seva nova pel·lícula 'Vivir dos veces' el pròxim 6 de setembre


La consellera de Salut, Alba Vergés, ha explicat que sol·licitarà a la consellera aragonesa que demani als empresaris agraris que mantinguin els temporers prop del lloc de treball i així evitar al màxim que puguin desplaçar-se de la Franja cap a Lleida. La consellera ha assenyalat que els brots detectats a Lleida "s'estan controlant" i ha dit que "no preocupen" perquè la simptomatologia és lleu. De totes maneres, Vergés ha anunciat que l'Hotel Nastasi de Lleida reobrirà dilluns com a Hotel-Salut per acollir persones que hagin estat en contacte amb positius. Vergés ha descartat que Catalunya torni al model de fases tot i que ha dit que es prendran les mesures necessàries per controlar els possibles brots de coronavirus que puguin aparèixer. Vergés ha afirmat que la situació a la regió sanitària de Lleida "està controlada" després de l'aparició d'alguns brots les darreres setmanes. Així ho ha dit després de reunir-se aquest divendres conjuntament amb el president Quim Torra amb els responsables de les regions sanitàries de Lleida i Alt Pirineu i Aran. La situació actual de la pandèmia a Lleida se centra en dos escenaris principals. En primer lloc, les persones allotjades als dispositius que Salut va habilitar a l'inici de la campanya de la fruita per acollir aquelles persones -la majoria temporers-, que no poden fer l'aïllament correctament en el seu domicili habitual.  Actualment, segons Salut, hi ha 75 persones aïllades, en diversos d'aquests allotjaments, de les quals 30 són positives, 41 són contactes estrets i 4 estan pendents de fer-se la prova. Aquestes persones es troben repartides entre l'Hotel Rambla de Lleida, la casa de colònies la Manreana de Juneda i els albergs i allotjaments habilitats a Soses, Seròs i Alcarràs. Per altra banda, pel que fa al brot que es va declarar a principis d'aquesta setmana en una residència Lleida ciutat, hi ha confirmats 18 diagnòstics positius, dels quals 5 són treballadors i 13 són residents. D'aquests últims, 4 van ser traslladats a centres hospitalaris. L'estudi del brot i el seguiment de contactes segueix en curs i des de Salut Pública es fan visites periòdiques per actualitzar la situació i les mesures quan sigui necessari.   Vergés ha destacat la tasca que s'ha fet des dels diferents nivells assistencials per detectar els casos i les mesures que s'han pres per aïllar els positius i confinar les persones que hi ha estat en contacte per tal d'evitar la propagació del virus. La responsable de Salut ha posat de relleu la "complexitat social" que suposa poder fer aquest aïllament en el cas dels temporers i altres persones que arriben al territori coincidint amb la campanya de la fruita.  Al marge dels equipaments ja habilitats, Vergés ha anunciat que el departament reobrirà dilluns l'Hotel Rambla com a Hotel-Salut i acollirà persones que hagin estat en contacte amb positius per coronavirus. Aquest equipament, ja va acollir pacients entre els mesos de març i maig, compta amb una vuitantena de places. Cal recordar també, que l'Ajuntament de Lleida ha habilitat els pavellons 3 i 4 de Fira de Lleida per acollir temporers que dormien al carrer, amb una capacitat per a unes 300 persones.   D'altra banda, Alba Vergés ha dit que demanarà a l'Aragó que s'intenti evitar al màxim el moviment de temporers cap a Lleida. En aquest sentit, emplaçarà a la consellera aragonesa perquè recomani als empresaris que els temporers que tenen treballant es quedin prop del lloc de feina o a la població més propera i s'eviti d'aquesta manera la mobilitat d'aquestes persones cap a Lleida. Vergés ha dit que manté un diàleg constant amb la consellera aragonesa de Salut, després que l'Aragó decidís el retorn de quatre comarques, tres de les quals de la Franja, a la fase 2 de la desescalada arran de l'aparició de diversos brots en municipis com ara Binéfar, Fraga o Saidí.   Vergés descarta retornar al model de fases a Catalunya La consellera de Salut ha explicat que a Catalunya el Govern ha decidit superar el model de fases i entrar en la nova etapa de la 'Represa' "on cal aprendre a conviure amb el virus, veure com es comporta i es transmet" i, si cal, prenent les mesures que pertoquin en cada cas. Així mateix, ha reiterat la importància que la ciutadania interioritzi les mesures de seguretat com són l'ús de la mascareta, la higiene de les mans i mantenir la distància social.   Tot i no concretar quines mesures es podrien prendre en cas de possibles brots, Vergés ha assegurat que tal com està l'epidèmia ara "no faríem cap mesura com la que es va fer a Igualada perquè els brots que estem tenint no són igual i ara tenim la capacitat de detectar-ho, sabem on estan els problemes i estem actuant".

Summary: Vergés demanarà a l'Aragó que recomani evitar al màxim el moviment de temporers cap a Lleida


El president de CatECP, Xavier Domènech, ha reclamat al president de la Generalitat, Quim Torra, que abans de celebrar una segona reunió amb el president del govern espanyol, Pedro Sánchez, s'organitzi una trobada amb tots els grups parlamentaris per definir les grans prioritats del país. Domènech ha demanat així que es faci efectiva la moció que el Parlament va aprovar en el darrer ple que insta el Govern a constituir un espai de diàleg per facilitar acords i obrir una nova etapa amb el govern espanyol. Davant les paraules de la vicepresidenta del govern espanyol, Carmen Calvo, que el dret a l'autodeterminació "no existeix", el líder dels Comuns ha assegurat que no fa falta moure's del marc constitucional "per permetre al poble expressar-se", en relació al referèndum acordat sobre la independència de Catalunya.

Summary: Domènech demana a Torra que obri el diàleg a Catalunya abans d'una segona reunió amb Sánchez


El director general d'Urbanisme, Agustí Serra, assegura que és "impossible" que es pugui construir res a la zona d'Es Codolar, on s'ha projectat el port esportiu de Tossa de Mar (Selva). Ni l'hotel de 5 estrelles, ni els xalets de luxe ni l'aparcament i els equipaments situats a primera línia de mar. Deixant clar que específicament el port no és competència d'Urbanisme, Serra sí que ha estat categòric a l'hora d'assegurar que aquest àmbit de la costa ja gaudeix de "màxima protecció". No només la que li dona el pla costaner, sinó també el territorial parcial de les comarques gironines. "És inviable que s'hi pretengui fer res", subratlla. Serra ha fet aquestes declaracions després de la comissió d'Urbanisme, que entre d'altres ha avalat que el PGA de Caldes de Malavella (Selva) pugui ampliar-se en 84 hectàrees que inclouran un llac artificial, una hípica i unes vinyes. A la veu unànime del Parlament, que ahir en comissió ja es va posicionar obertament en contra del port esportiu, avui s'hi ha sumat la d'Urbanisme. El seu director general, Agustí Serra, ha estat meridianament clar sobre la intenció de pretendre construir res a la zona d'Es Codolar. "És impossible que ho autoritzem", ha assegurat.  Serra no ha volgut referir-se al port esportiu (on hi ha 424 amarradors projectats), perquè no correspon a Urbanisme autoritzar aquests equipaments. Sí que ha recordat, però, que el Pla de Ports de la Generalitat del 2005 no el contempla.  On sí que el director general ha entrat de ple és en tot allò que s'ha projectat des de primera línia de mar cap a muntanya. És a dir, els dos aparcaments que sumen més de 700 places (un descobert i l'altre de tres plantes), el club nàutic o la zona comercial i de serveis a l'àmbit del port. I ja a muntanya, a les zones d'Es Cars i la Vinya d'en Puig, l'hotel de 5 estrelles i els quatre xalets de luxe. "Tot això és inviable", ha remarcat Agustí Serra, "perquè la zona gaudeix d'una protecció especial". I aquí, el director ha recordat que no només el Pla Director Urbanístic del Sistema Costaner (PDUSC) preserva aquest àmbit, sinó també el Pla Territorial Parcial de les Comarques Gironines (PTPCG). Per això, assegura que la Generalitat ja ha blindat poder-hi edificar res, i que no és necessari –tot i que tampoc sobrer- voler estendre fins a Es Codolar el PEIN del Massís de Cadiretes (com va reclamar ahir el Parlament). No més "andròmines" arran de mar Serra ha fet aquestes declaracions després de la reunió de la comissió d'Urbanisme. Que precisament, dins els punts de l'ordre del dia, també ha avaluat un altre projecte que afecta a primera línia de mar. En aquest cas, al Baix Empordà. Es tracta de l'avanç del pla especial urbanístic dels Jardins de Cap Roig, la finca on s'hi celebra un dels festivals degans de la Costa Brava. El paratge, de 20 hectàrees, situat a cavall de Palafrugell i Mont-ras, és ara propietat de CaixaBank. El document que ha avaluat la comissió esbossa què s'hi vol fer en un futur i inclou dues ampliacions a tocar del castell. Una, l'auditori soterrat; l'altra, una sala polivalent situada a la part nord de la fortalesa. I és precisament aquesta sala la que no convenç a Urbanisme. El director general explica que la seva façana sobresortirà massa entre el paisatge, i que volen evitar "que apareguin determinades andròmines" a primera línia de la costa. Per això, la comissió ha demanat als promotors que ho reformulin, amb l'objectiu de preservar els valors paisatgístics de l'entorn. "Tenint en compte que l'avanç del pla és un document molt genèric, i que encara li queda camí per recórrer", ha precisat Serra. 84 noves hectàrees per al PGA El dels Jardins de Cap Roig no és l'únic avançament de pla especial que ha passat avui per comissió. També se n'ha avaluat un altre; en aquest cas, a la comarca de la Selva. Es tracta del què permetrà al PGA de Caldes de Malavella ampliar-se amb 84 noves hectàrees (situades entre la línia del TAV i l'eix transversal). En aquesta zona, que fonamentalment pertany a Vilobí d'Onyar, s'hi ha projectat un llac artificial, una hípica, una àrea esportiva vinculada al golf i una zona de vinyes amb un celler. La comissió d'Urbanisme ha avalat el projecte, però amb matisos (perquè gran part és sòl no urbanitzable). "Per exemple, se'ls ha respost que una zona de bars i cafeteries no hi té encaix o que, abans de construir el celler, plantin la vinya i n'assegurin la producció", ha concretat Serra. Sense planta de biomassa  Apart d'aquests, la comissió també ha valorat altres punts. Al Ripollès, s'ha comprovat que l'Ajuntament ha complert la sentència del contenciós que ha tombat una planta de biomassa, perquè no s'ajustava al Pla General. La instal·lació, que havia de produir electricitat a partir de restes vegetals, es volia situar a la Colònia Llaudet. A la Garrotxa, Urbanisme ha tombat un pla urbanístic que afectava el nucli d'Hostalnou a la Vall de Bianya. Allà, l'Ajuntament hi situava una parcel·la per a usos escolars, i la complementava amb 53 habitatges nous. "Tenint en compte que al nucli hi viuen 109 persones, això suposava més que doblar l'actual població; per això, hem suspès el pla perquè ens semblava del tot desproporcionat", ha dit Serra. Per últim, a l'Alt Empordà, la comissió també ha tombat el projecte per fer un hotel a Pont de Molins. S'havia de situat a la Farinera d'en Lluís, un edifici històric del segle XVII a tocar de l'N-II. Però com que es troba en zona inundable, Urbanisme n'ha suspès l'aprovació.  En aquesta mateixa comarca, la comissió sí que ha aprovat definitivament el projecte per construir un observatori astronòmic a Albanyà. I també ha donat llum verda del tot al pla especial del port del Port de la Selva.

Summary: Urbanisme veu "impossible" que es pugui construir res a la zona d'Es Codolar on s'ha projectat el port esportiu de Tossa


Els “grafiters amb més historial” de la ciutat, segons l’alcalde, s’enfronten a penes de multa ACN Reus.-La Guàrdia Urbana de Reus ha identificat i denunciat els grafiters ‘Yuris’ i ‘Pof’, dos joves de 20 i 24 anys als quals s’atribueixen més de 500 pintades arreu de la ciutat. L'Ajuntament calcula que els danys ocasionats en el patrimoni s'enfilen a uns 20.000 euros. L’alcalde, Carles Pellicer, ha afirmat que es tracta dels dos grafiters "amb més historial" de Reus i ha insistit en el compromís del consistori en la lluita contra l’incivisme. Ara els joves s'enfronten a una pena de multa d’entre 6 i 24 mesos per un delicte de danys; a una sanció de fins a 1.200 euros per l'incompliment de l'ordenança de civisme, i a una sanció de fins a 2.400 euros en el cas de reiteració per no complir la normativa municipal.

Summary: Denunciats els autors de més de 500 pintades a Reus


Els ciutadans posen un 6,03 a la tasca del govern municipal i la nota és més alta entre els veïns de municipis menors de 10.000 habitants. És una de les principals conclusions del cinquè l'Observatori de Política Municipal, una enquesta que l'ACM ha encarregat a l'empresa Feedback. Segons l'enquesta, un 53,5% dels enquestats afirma confiar molt o bastant en el seu ajuntament, gairebé 8 punts més que en l'anterior observatori del setembre del 2017. Pel que fa a les principals demandes dels veïns, en primer lloc hi ha la neteja de carrers i l'entorn, seguida de millores en carrers, voreres i il·luminació i, en tercer lloc, la seguretat ciutadana.  Es tracta del cinquè Observatori de Política Municipal. L’estudi es basa en 1.200 enquestes telefòniques amb mostres proporcionals i representatives dels municipis catalans excepte la ciutat de Barcelona que no forma part de l’estudi. Les enquestes es van realitzar entre el 12 i el 26 de març a majors de 18 anys. Segons el president de l’ACM, David Saldoni, l’estudi mostra que "hi ha molta confiança en la feina que fan els ajuntaments i que es valora bé la figura de l’alcalde o alcaldessa". Saldoni també ha afegit que "la gent confia en la gestió i el bon govern que s’ha fet als ajuntaments en els últims anys". Els  veïns de pobles de fins a 500 habitants són els que més confien en el seu consistori. I també destaca la percepció entre els veïns de municipis d’entre 50.000 i 100.000 habitants (68,1%). Per edats, les persones majors de 65 anys són les que hi confien més. D'altra banda, el 88,8% dels enquestats assegura que coneix el seu alcalde o alcaldessa i el 51,7% diu que té molta o bastant confiança cap al batlle. Els criteris per una bona valoració es basen en què l'alcalde o alcaldessa resol els problemes, ser accessible i proper, i conèixer-lo personalment. En canvi, es valora negativament que es noti les millores, que només pensen en l'interès personal o que es desatén el funcionament ordinari de la població.  L'observatori també reflecteix que gairebé el 50% dels enquestats (49,6%) estan a favor que Catalunya sigui un estat independent. El suport és molt superior en els municipis de fins a 20.000 habitants i en la majoria de franges d’edat, exceptuant els majors de 65 anys.

Summary: Els ciutadans posen un 6 a la política municipal, segons l'observatori encarregat per l'ACM


Fachin reclama mantenir el PNR com a punt de trobada sobretot de cara a escenaris de "tensió política" els propers mesos  ACN Barcelona.-El portaveu parlamentari adjunt de CSQP, Albano Dante Fachin, ha fet una crida a "conjurar-se per no supeditar" el Pacte Nacional pel Referèndum, que es reuneix aquest dimarts a la tarda al Parlament, a les estratègies dels partits i del Govern. Creu precisament que la pluralitat en la defensa del referèndum és "la riquesa" del PNR i que demanar-li que "vagi més enllà" és fer-li "un flac favor". En aquest sentit, el també secretari general de Podem ha defensat que el Pacte s'ha de mantenir viu mentre Catalunya "no pugui fer realitat l'anhel de decidir democràticament". Per això, ha obert la porta a noves convocatòries si el Pacte s'ha de pronunciar en funció de "com es desenvolupin els esdeveniments". En aquest sentit, ha apostat perquè el Pacte cohesioni "la unitat" del referèndum, sobretot perquè els propers mesos, i en un escenari de "tensió política", el PNR pot assumir un rol de nexe comú.  Fachin ha subratllat precisament la necessitat de mantenir la diversitat de veus dins del Pacte com a punt de trobada al voltant del referèndum, més enllà de les" diverses postures sobre quins han de ser els camins i moviments per fer realitat aquest anhel que tots compartim". De fet, creu que aquest rol en defensa de la unitat hauria de prendre més força davant del que augura que seran escenaris de "debat i tensió política" els propers mesos. "El Pacte pot jugar el paper més enllà de les estratègies de cada actor per fer costat i mantenir visible la necessitat" de convocar un referèndum a Catalunya. Precisament per això ha fet una crida a "no supeditar" la plataforma sobiranista  a les estratègies ni dels partits ni del Govern. Per mantenir "la seva riquesa": "Demanar al Pacte que vagi més enllà de la pluralitat és fer-li un flac favor", ha afegit en roda de premsa aquest dimarts al Parlament.  En aquest context, des del seu espai, ha reiterat, demanen que el referèndum sorgeixi d'un mínim acord. "No existeix un referèndum unilateral", ha insistit. "No és qüestió de donar-hi suport o no, sinó que aquesta no és una via que pugui ser útil per resoldre el que passa a Catalunya", ha afegit mentre en paral·lel la seva formació, Podem, debat fins el 9 de juny quina ha de ser la seva posició en cas de referèndum unilateral –en un vídeo a les bases, Fachin va avalar donar suport a l'unilateral com a "mobilització ciutadana" però sense donar-li caràcter vinculant.

Summary: CSQP demana "no supeditar" el Pacte Nacional pel Referèndum a les estratègies del Govern i els partits


L'Associació de Mitjans d'Informació i Comunicació (AMIC) celebra aquest dimarts les sisenes jornades internacionals de mitjans de proximitat. Més de 300 persones han seguit la trobada en què s'han mostrat experiències de mitjans de comunicació locals d'arreu del món per "preveure" les tendències que poden arribar a Catalunya en un futur. Després d'haver viscut una crisi econòmica i una en el model de negoci, els associats de l'entitat han conegut experiències "exitoses" de mitjans de proximitat americans, anglesos o dels països nòrdics per trobar "respostes" davant dels dubtes que generen els canvis tecnològics. "Tenim una força important amb el coneixement del territori i ara l'hem d'aprofitar per veure com es pot traslladar a les noves tendències", ha assegurat a l'ACN el president de l'AMIC, Ramon Grau.

Summary: L'AMIC aborda el futur dels mitjans de proximitat amb ponències d'experts nacionals i internacionals


El president de la Generalitat, Carles Puigdemont, i el nou delegat del govern espanyol a Catalunya, Enric Millo, es reuniran aquest divendres al Palau de la Generalitat, tal com ha avançat Millo en una entrevista a Ràdio 4. Serà la primera trobada entre tots dos des que és nou delegat del govern espanyol a Catalunya. Millo està convençut que la trobada serà “cordial” i espera que serveixi per iniciar un “camí nou de diàleg”. “He demanat audiència al president de la Generalitat per poder-me presentar com a delegat formalment i exposar el que penso de la situació actual. La resposta ha estat immediata, el president em rebrà el proper divendres”, ha afegit. Millo va prendre possessió del càrrec de delegat del govern espanyol a Catalunya el passat 21 de novembre en substitució de María de los Llanos de Luna amb un discurs més conciliador i amb una aposta per començar una nova etapa de diàleg entre els dos governs. Segons ha defensat Millo en els últims dies, la seva missió com a delegat del govern espanyol és intentar evitar la col·lisió però també ha advertit que defensarà el compliment de la llei.

Summary: Puigdemont i Millo es reuneixen aquest divendres al Palau de la Generalitat


La formació i diverses entitats exigeix s'obri una investigació independent en el cos policial i més enllà del procés judicial "paral·lel" contra Garganté ACN Barcelona.-La CUP ha criticat contundentment aquest dimarts l'alcaldessa de Barcelona, Ada Colau i el seu equip de govern arran del cas que ha desembocat en la imputació del regidor de CUP-Capgirem Barcelona, Josep Garganté, per un delicte de coaccions. "El que no esperàvem és que un 'govern del canvi' faci una defensa dels drets de manera simbòlica", ha assenyalat la diputada de la Candidatura d'Unitat Popular, Mireia Vehí, lamentant que el consistori s'hagi posicionat a favor de la Guàrdia Urbana "i que no assumeixi que pot haver vulneració de drets", ha afegit, fent referència a què la declaració del manter atès pel facultatiu podia haver estat condicionada per la presència d'un membre de la policia, aspecte que Garganté volia, suposadament, fer palès quan va adreçar-se al metge. No hi hagut cap menció a la causa judicial, amb un judici previst pel 22 d'abril que s'ha suspès perquè es pugui estudiar el recurs presentat pel ministeri Fiscal i la defensa del regidor contra la resolució del magistrat.

Summary: CUP lamenta que "el govern del canvi" de Colau es posi del costat dels "interessos de la Guàrdia Urbana"


Diversos esplais gironins segueixen actius a les xarxes durant el confinament. Tot i les dificultats que comporta, els voluntaris han optat per proposar reptes que els infants i joves han de complir i, d'aquesta manera, seguir actius tot i que les activitats presencials hagin quedat aturades. La coordinadora de centres de la Fundació Esplai Girona, Consol Duran, ha assegurat que aquestes propostes han arribat a "persones que no participaven en aquests espais d'educació en el lleure hagin demanat si estaven obertes a ells". Ara, alguns dels esplais ja estan organitzant "colònies virtuals" de cara a la Setmana Santa. Els divendres solen ser els dies que els monitors de diversos esplais es reuneixen per preparar les activitats que l'endemà organitzaran amb els infants i joves. La situació, però, va canviar el divendres 13 de març, quan es va aprovar l'estat d'alarma. Això va comportar suspendre les activitats que tenien preparades. Malgrat tot, diversos esplais van aprofitar aquella reunió per adaptar-se a la situació i oferir activitats de forma virtual. Aquestes iniciatives van arribar a la Fundació Esplai Girona, que s'encarrega de coordinar tots els centres associats. La coordinadora de tots ells, Consol Duran, diu que cada esplai s'ha anat adaptant com ha volgut i com ha pogut. De fet, ha recordat que cada centre funciona de manera independent i alguns només es veuen cada dues setmanes, d'altres cada dissabte i d'altres només per fer sortides de tant en tant. L'esplai Kids de Salt (Gironès) és un dels casos que abans es trobava cada dissabte a la tarda. Feien quatre hores d'esplai, en què també celebraven missa. Ara, han substituït aquestes activitats per reptes virals que proposen als joves i infants. Una de les monitores, l'Alba Torrents, explica que a través del seu compte d'Instagram proposen una activitat al dia en què, en molts casos, hi participen "en família". Els reptes són molt diversos, des de preparar-se un embarbussament i llegir-lo sense entrebancar-se  a preparar una coca o posar-se un fulard. A través d'aquests reptes, els monitors volen tractar diferents valors, com ara la col·laboració o l'enginy. Finalment, el dissabte recuperen totes les activitats que han anat plantejant cada dia i fan una celebració de la paraula en què tothom hi acaba participant d'una manera o altra. Alba Torrents ha detallat que la idea va sorgir el primer cap de setmana del confinament. De fet, aquells dies tenien una sortida el dissabte i el diumenge de tots els monitors per planificar la resta del curs. Davant de la restricció de moviment anunciada pels governs català i espanyol, van optar per quedar-se a casa i reunir-se de forma telemàtica. Allà van decidir finalment tirar endavant un repte al dia a través de les xarxes socials. A Riudellots de la Selva (Selva) també hi ha l'esplai de la Petjada que ha decidit activar-se durant el confinament. En el seu cas, els infants i joves es reunien una vegada cada dues setmanes. Ara, però, pengen reptes pràcticament cada dia a través de les xarxes socials. Com en el cas de Salt, es tracta d'activitats en què hi participi tota la família com ara ajuntar persones per fer la figura d'un objecte o una lletra. Una vegada ho aconsegueixen, envien la foto a l'esplai i aquests la comparteixen a les xarxes. Una de les monitores, la Sandra Portillo, ha explicat que al principi del confinament no van fer res. Poc a poc, van veure que "anava per llarg" i per això es van reunir tots els monitors de forma telemàtica i van fer "una pluja d'idees". La monitora ha confessat que al principi tenienu por "que ningú participés" en els reptes, però ara han vist que ja és tot un èxit i cada vegada hi ha més persones actives. Complexitats de les activitats virtuals La monitora de Riudellots de la Selva, Sandra Portillo, ha admès que "és molt més complicat" tirar l'esplai de forma virtual perquè "no veus què estan sentint". Per la seva banda, Torrent també ha afegit que moltes vegades no tenen "el 'feedback'" dels joves de la mateixa manera que quan es veuen físicament poden saber millor què pensen i com gestionen les seves emocions. De tota manera, les dues monitores han coincidit en què aquesta via virtual és la única manera que tenen per seguir en contacte amb tots els joves. Per la seva banda, Consol Duran ha recordat que "l'esplai hi és sempre" i "ofereix una educació amb valors". Per això, la coordinadora de centres ha afirmat que aquestes activitats virtuals aporten "una il·lusió en un moment d'angoixa". Més participants durant el confinament A més, la coordinadora de centres de la Fundació Esplai Girona ha assegurat que aquests dies de confinament han rebut preguntes i peticions de famílies i persones "que no anaven a l'esplai" però aquests dies veuen els reptes virals i demanen poder-hi participar. Consol Duran creu que aquests dies de confinament també poden convertir-se en una porta a l'esplai. "Amb el dia a dia, l'educació de valors s'ha deixat de banda", ha afegit la coordinador, però creu que ara és una bona època per recordar la seva importància. Més activitats per Setmana Santa La Setmana Santa sol ser un moment en què molts dels esplais organitzen sortides de diversos dies per als nens. Aquest any, però, totes s'han hagut d'anul·lar. Malgrat tot, alguns dels esplais gironins han decidit mantenir les seves excursions, tot i que de manera virtual. Consol Duran ha assegurat que hi ha centres que "han demanat als nens que es preparin la motxilla" com si marxessin de veritat "i han preparat una graella amb tot d'activitats" per fer aquests dies. La Fundació compta amb 22 entitats associades d'arreu de la diòcesi gironina. Actualment compten amb 1.600 monitors que treballen de forma voluntària amb infants i joves que van dels 3 als 18 anys.

Summary: Els esplais gironins s'adapten al món virtual per oferir activitats durant el confinament


L'Ajuntament de la Seu d'Urgell vol obrir l'espai que ocupa actualment el Parc del Cadí i connectar-lo amb la façana principal de la catedral de Santa Maria d'Urgell. L'objectiu d'aquesta intervenció, la qual es preveu iniciar al setembre i tindrà un cost de 90.000 euros, és dignificar i modernitzar aquesta zona situada a l'entorn de diversos elements turístics. L'alcalde de la capital alturgellenca, Albert Batalla, ha destacat que l'espai natural és "un dels principals miradors de la Seu, des d’on es pot veure la serralada del Cadí i l’absis principal de la catedral". Des del consistori també han explicat que es preveu que els treballs estiguin enllestits abans d'acabar l'any. El projecte de reforma del Parc del Cadí, ubicat entre l’Arxiu Diocesà del Bisbat d’Urgell i l’edifici consistorial de la Seu d'Urgell, l'ha redactat i dissenyat l'arquitecte municipal Miquel Duelo i, segons ha explicat Batalla, té com a voluntat "donar valor al patrimoni i a l’entorn natural”, actualitzant l'espai actual. Després que fa una setmana s'aprovés en la Junta de Govern Local, l'objectiu és que l'actuació s'iniciï el proper mes de setembre, un cop acabi el període d'exposició pública i s'hagi pogut licitar. Els treballs, que tindran un cost de 90.000 euros, podrien estar enllestits abans de finals d'any i contemplen l'eliminació de la tanca verda que actualment separa l'espai del Parc amb el carrer de Ramon Llambart. D'aquesta manera, es preveu salvar el desnivell amb unes escales de pedra natural, les quals afavoriran l'accés a la plaça. També es renovarà el mobiliari urbà, amb la col·locació de parterres de corten i bancs amb vistes a la serra del Cadí. Pel que fa a la zona ubicada al costat de l'edifici consistorial de la capital alturgellenca, es crearà un espai perquè grups o famílies s’hi puguin asseure, el qual, a més, es podrà utilitzar com a escenari. El document també contempla la instal·lació de seients de cara a l’absis de la catedral. Finalment, també es preveu renovar la tanca del mirador, mentre que els arbres actuals es mantindran però s'executaran noves zones enjardinades que combinaran amb paviment de pedra natural. El tinent d'alcalde d'Urbanisme de l'Ajuntament de la Seu d'Urgell, Jesús Fierro, ha explicat, per la seva banda, que un cop executades les obres, el Parc del Cadí experimentarà una millora "molt necessària" ja que, ha afegit, "no s’hi havia fet cap intervenció des de feia molts anys”.

Summary: El Parc del Cadí de la Seu d'Urgell estarà més connectat a la catedral i els carrers del centre


Els Bombers voluntaris de la demarcació de Lleida amenacen amb tancar els parcs a partir del 31 de gener perquè han arribat a una situació de ''col·lapse'' i no poden donar resposta sense el personal necessari. Jordi Fabra, caporal del parc de Coll de Nargó i secretari general de ASBOVOCA ha assenyalat que se sumen a les protestes iniciades pels companys de Girona i no cobriran les actuacions M1. En aquest sentit, ha lamentat que el Govern els faci servir com a ''personal low cost'' des de fa molt temps i ha assegurat que no es tracta tant d'un problema de material obsolet sinó de falta de personal. A la demarcació de Lleida hi ha 22 parcs de Bombers voluntaris i 9 de funcionaris.   Els Bombers voluntaris han fet una assemblea amb representants de tots els parcs aquest dilluns al vespre al parc d'Agramunt (Urgell). Han volgut posar de manifest la ''deixadesa de la direcció general i comanaments intermitjos'' després d'anys ''denunciant mançanes del cos''. Jordi Fabra ha lamentat que la gent no és conscient del problema que hi ha al cos i del risc que suposa no poder donar resposta a les incidències del territori. El president de l'Associació de Bombers Voluntaris de Catalunya (ASBOVOCA), Josep Maria Alcalá, ha explicat que a Lleida hi ha 9 parcs de funcionaris i 22 de voluntaris més els de la Val d'Aran. En aquest sentit, assegura que si la situació no canvia abans de final de mes el dia 31 entregaran les claus al Departament d'Interior. Alcalá ha assegurat que no poden complir amb el reglament ja que els caps estan ''angoixats'', pendents del mòbil les 24 hores del dia durant tot l'any i que hi ha hagut fins i tot ''baixes per depressió''. Per tot plegat, ha remarcat que Interior els ha ''mentit'' i no els ha ''cuidat'', motiu pel qual amenacen amb la vaga a final de mes.

Summary: Els Bombers voluntaris de Lleida amenacen amb tancar parcs a partir del 31 de gener per falta de personal


Davant del fred intens als camps de refugiats a Grècia, l'organització de les Terres de l'Ebre 'Provocant la Pau' ha engegat l'Operació Escalfor: una campanya per aportar menjar i begudes calentes als refugiats que estan als camps de Derveni i a Softex, a l'àrea de Tessalònica. La recollida de productes -te, cafè soluble, sucre, oli, patates, alls i cebes- s'ha fet entre el 9 i el 13 de gener i aquest dissabte han organitzat els lots que diumenge marxaran cap als camps. La solidaritat davant la iniciativa ha superat les expectatives: esperaven fer 298 lots per beneficiar uns 1.100 refugiats i, finalment, en seran uns 450. Així, l'ajuda s'ampliarà a unes 150 famílies més, probablement d'altres camps. En total, són uns 15.000 quilos d'aliments. El president de l'ONG, Joan Reverté, ha explicat a l'ACN que la gran resposta rebuda d'arreu de les Terres de l'Ebre en l'Operació Escalfor és "la dignitat de la gent, que vol acollir els refugiats" i "la vergonya dels polítics, incapaços de fer un reubicament dels refugiats". L'ONG Provocant la Pau fa gairebé un any que treballa amb assumptes relacionats amb la crisi dels refugiats i ja havien fet feina des d'Idomeni, des d'on van detectar coses que els farien falta quan arribés l'hivern. "Vam veure que necessitarien una ajuda extraordinària i vam decidir organitzar una campanya per aconseguir tot allò que els fa falta", ha detallat Reverté, que ha explicat que ja hi ha tot un equip logístic preparat per traslladar els lots fets fins al camp i distribuir-los. "Necessiten fer-se begudes calentes tot el dia, sobretot de cara la nit", ha explicat l'impulsor de l'Operació Escalfor, en la que també s'han recollit mantes, edredons dobles per repartir entre les famílies, a més de bolquers o altres necessitats detectades. A Derveni hi ha 122 famílies, 450 persones; a Softex hi ha 176 famílies, 650 persones. Segons ha explicat Reverté, l'Operació Escalfor ha estat rebuda amb una "gran resposta i molta implicació". De fet, destaca que hi ha hagut més de 30 centres educatius que s'han volgut implicar: "és molt bo perquè les noves generacions poden conèixer com està el món, les necessitats què hi ha i conèixer que està passant", ha explicat. L'aportació per la campanya ha arribat també de totes les comarques de les Terres de l'Ebre i des del Priorat i una part del nord de Castelló. Des de 'Provocant la Pau' també s'ha iniciat el projecte Corredor Humanitari per insistir que el procés de reubicació dels refugiats s'acceleri. "Ja fa gairebé un any que els refugiats estan a Europa en aquestes condicions i és una vergonya que hagin de passar un altre hivern així", ha denunciat Reverté, que apunta que diverses organitzacions tenen una reunió pendent amb el ministre d'Interior per abordar la qüestió i fer pressió. "L'Operació Escalfor és la dignitat de la gent de les Terres de l'Ebre i Catalunya que ajuda, comparteix i es preocupa dels refugiats, que els vol acollir", ha dit Reverté, que ha afegit que també significa "l'enviament de la vergonya per als polítics perquè fa un any que els refugiats estan a la UE i no són capaços que estiguin en condicions dignes". El centre logístic de l'Operació Escalfor s'ha situat als baixos de la Biblioteca Comarcal Sebastià Joan Arbó d'Amposta, on s'han agrupat tots els aliments recollits durant la setmana en punts diferents de les Terres de l'Ebre i s'han començat a fer els lots que diumenge s'emportaran. Es calcula que els productes arribaran als camps dimecres. Provocant la Pau és una ONG de les Terres de l'Ebre amb 11 anys d'experiència en cooperació, especialitzada en infància, joventut i educació, amb projectes a Guatemala, Brasil, Sierra Leone, Gàmbia i des de març del 2015, en camps de refugiats a Grècia, on a més de fer front a les necessitats materials ha promogut projectes educatius i culturals.

Summary: 'Operació Escalfor': 15 tones de menjar i begudes calentes de les Terres de l'Ebre als camps de refugiats de Grècia


Un home de 19 anys, veí de Reus, va ser detingut pels Mossos d’Esquadra diumenge com a presumpte autor de dos robatoris amb força, un en una llar d’infants i un altre a l’interior d’un vehicle. Una patrulla dels mossos que participava en un dispositiu de prevenció de robatoris al centre de la ciutat de Reus va localitzar un home que transportava tres bosses plenes d’objectes. La patrulla va identificar l’individu i va comprovar que duia 25 caixes de joguines i material d’oficina. L’home, que va intentar enganyar els agents sobre la procedència de les joguines, va acabar reconeixent els fets. Els mossos van comprovar que el detingut havia forçat un vehicle estacionat al carrer Gaudí i també el magatzem d’una llar d’infants del barri Horts de Miró.  El detingut, amb 4 antecedents per delictes contra el patrimoni, ha passat aquest dilluns a disposició del Jutjat d’Instrucció en funcions de guàrdia de Reus.

Summary: Un jove detingut per dos robatoris amb força en una llar d’infants i en un vehicle a Reus


Els Mossos d'Esquadra van denunciar dijous passat cinc persones que consumien begudes alcohòliques en grup a la via pública, a Constantí (Tarragonès), per trencar sense causa justificada les normes de confinament. Segons informa la policia catalana, amb aquestes ja són una cinquantena les actes aixecades pels Mossos d'Esquadra al municipi des de l'inici de l'estat d'alarma. A més, durant aquest període els Mossos han fet més de 20 controls en coordinació amb la Policia Local de Constantí "per garantir que tothom compleixi amb les mesures per evitar la propagació de la pandèmia del coronavirus", segons el cos.

Summary: Cinc denunciats per beure alcohol en grup a la via pública a Constantí


El president de la Xunta de Galícia, Alberto Núñez Feijóo, també convocarà les eleccions autonòmiques gallegues per al 12 de juliol, tal com farà el lehendakari Íñigo Urkullu, amb les basques. Núñez Feijóo ha convocat un consell extraordinari del govern gallec aquest dilluns a les 13.30 h, segons publiquen mitjans gallecs. Posteriorment, Núñez Feijóo compareixerà per anunciar la nova data dels comicis que es van ajornar per la crisi del coronavirus. Inicialment s'havien de celebrar el 5 d'abril, també coincidint amb les basques.

Summary: Núñez Feijóo també convocarà les eleccions gallegues per al 12 de juliol


S'ha vist beneficiat per l'augment de les freqüències aèries intercontinentals, amb 14 noves rutes durant el 2017 ACN Barcelona.-L'Aeroport del Prat s'ha situat entre els 20 principals aeroports de càrrega després de seguir una evolució creixement en els darrers tres anys, que l'ha portat a créixer des de les 100.000 tones de càrrega del 2014 fins a les 150.000 tones previstes per a aquest any. Això suposa un augment del 13,3% el 2016 i un 16,1% previst per a aquest any, segons la Cambra de Barcelona, que destaca que són uns resultats "rècord". L'aeroport del Prat ocupava la 27a posició fa cinc anys i l'escalada en el rànquing s’emmarca dins d’una recuperació econòmica mundial que ha incrementat la demanda per al transport aeri de mercaderies. L’augment de la càrrega aèria de Barcelona es deu sobretot al marcat increment de rutes i freqüències aèries intercontinentals des de l’aeroport de Barcelona, amb 14 noves rutes aèries intercontinentals l’any 2017. També ha contribuït el fet de tenir una economia diversa, amb quatre potents sectors generadors de càrrega (farmàcia i química, moda, automoció i alimentació), disposar d’un sector logístic competitiu a Catalunya i el suport del Barcelona Air Freight Community, la comunitat de promoció de la càrrega al voltant de l’aeroport de Barcelona. Tots aquests elements han estat clau per incrementar la càrrega aèria de l’aeroport fins a les 150.000 tones el 2017. Segons la Cambra de Barcelona, el primer semestre de 2017 ha estat el millor mig any a la indústria aèria mundial en molt de temps, amb creixements de gener a juny per sobre del 8%. Europa lidera el creixement mundial de la càrrega aèria durant 2016 (+7,1%) i la primera meitat de 2017 (+13,6%). Les perspectives actuals per al transport aeri són positives, especialment per al transport intercontinental. L'augment de la càrrega ha estat impulsat sobretot per les companyies aèries de l'Orient Mitjà. Emirates, Qatar Airways i Turkish Airlines dominen el trànsit directe entre Àsia i l'Aeroport, aprofitant el seu alt nombre de freqüències i la falta d'enllaços directes entre Barcelona i diversos dels seus principals mercats asiàtics.  Pel que fa a les rutes americanes, American Airlines està creixent ràpidament a l'Aeroport, amb cinc rutes diàries, i LATAM ha vist una evolució molt positiva des que va començar a operar a Barcelona el 2015. El mapa de rutes de Barcelona s'ha anat ampliant i el 2017 ja inclou 38 destinacions de llarg recorregut. La majoria de les destinacions també estan incrementant freqüències lentament.

Summary: El Prat se situa entre els 20 principals aeroports de càrrega europeus


El líder de Podem, Pablo Iglesias, ha emplaçat aquest dijous el president espanyol, Pedro Sánchez, a fer pública la seva tesi doctoral per “resoldre dubtes” després que el líder de Ciutadans, Albert Rivera, la posés en dubte al Congrés dels Diputats i diversos mitjans hagin publicat informacions sobre un suposat plagi. “No té massa sentit que una tesi es vagi publicant a pantallassos i el més sensat que pot fer el president és publicar la seva tesi per no donar ni mitja excusa a Pablo Casado per ensenyar els seus treballs”, ha dit el líder de Podem. En tot cas ha assegurat que els principals damnificats de tots aquests escàndols són els estudiants que s’han d’esforçar per obtenir els títols i màsters. “No es pot consentir aquesta  imatge que està donant la universitat espanyola. Fa falta transparència i si la gent vol veure els treballs no hi ha d’haver cap problema en ensenyar-los”. Iglesias ha fet aquestes manifestacions als passadissos del Congrés dels Diputats poc després que el president del govern espanyol hagi respost de manera contundent la publicació d’informacions que apunten que hi ha plagi a la seva tesi doctoral- com el diari ABC i Ok Diario- a qui amenaça de portar als tribunals si no rectifiquen. “Les informacions aparegudes a algun mitjà de comunicació que sostenen l’existència de plagi en la redacció de la meva tesi doctoral són rotundament falses. Emprendré accions legals en defensa del meu honor i dignitat si no es rectifica el que s’ha publicat”, ha escrit al seu compte de Twitter.  Tot plegat després que aquest dimecres durant la sessió de control el líder de Ciutadans, Albert Rivera, va canviar la seva pregunta original –que gravitava sobre Catalunya- per una altra sobre els motius que van dur el govern espanyol a vetar una proposició de llei de Cs que obliga a publicar les tesis doctorals, i li va demanar que “per dissipar dubtes” publiques la seva tesi.  L’endemà de la dimissió de Carmen Montón com a ministra de Sanitat per l’afer del màster, Sánchez va respondre que la seva tesi està publicada al sistema Teseo, la base de dades acadèmica, “tal com exigeix la llei”, malgrat que només es pot consultar físicament i no se’n poden fer fotocòpies. Aquest dijous el diari ABC porta en portada que Sánchez va plagiar la seva tesi, i s’incrementa la pressió perquè faci públic el text.

Summary: Iglesias demana a Sánchez que faci pública la seva tesi doctoral


Un 7,5% dels infants tarragonins de fins a sis anys podrien patir algun trastorn del neurodesenvolupament, segons les dades del Centre de Desenvolupament Infantil i Atenció Precoç Santa Tecla (CDIAP). Els més freqüents són els del desenvolupament del llenguatge i els de la relació i comunicació. A més, cal tenir en compte que el 68% corresponen a nens enfront d’un 32% de nenes, segons han explicat aquest divendres els responsables del centre. El CDIAP, que va atendre 264 infants l'any 2018, es va traslladar a final d'agost a un nou local del centre de Tarragona que li ha permès gairebé duplicar la superfície..

Summary: Un 7,5% dels infants de Tarragona podrien patir algun trastorn en el neurodesenvolupament